তথ্যবিবরণী নম্বর : ৩৬৫০

**প্রাথমিকে ৬৫ শতাংশ শিক্ষার্থী বাংলা পড়তে পারছে**

 **-- প্রাথমিক ও গণশিক্ষা সচিব**

ঢাকা, ৯ আশ্বিন (২৪ সেপ্টেম্বর) :

প্রাথমিক ও গণশিক্ষা মন্ত্রণালয়ের সচিব মোঃ আকরাম-আল-হোসেন বলেছেন, বর্তমানে প্রাথমিকে শিক্ষার মান বৃদ্ধি পাওয়ায় বিদ্যালয়ের ৬৫ শতাংশ শিক্ষার্থী বাংলা পড়তে পারছে।

 আজ রাজধানীর মিরপুরে প্রাথমিক শিক্ষা অধিদপ্তÍরে জাতীয় পর্যায়ে মীনা দিবস-২০১৯ উদ্যাপন উপলক্ষে আয়োজিত আলোচনা সভায় প্রধান অতিথির বক্তৃতায় প্রাথমিক ও গণশিক্ষা সচিব এ কথা বলেন। এ বছর মীনা দিবসের সেøাগান ‘মনের মত স্কুল পেলে, শিখব মোরা হেসে খেলে’ নির্বাচন করা হয়েছে।

সচিব বলেন, ১৯৯৮ সাল থেকে দেশব্যাপী ‘মীনা দিবস’ উদ্যাপন করা হচ্ছে। মীনা একটি কার্টুন চরিত্র। এর মাধ্যমে সমাজের বিভিন্ন অসঙ্গতি ও বৈষম্য দূর হয়েছে। তিনি আরো বলেন, মানসম্মত প্রাথমিক শিক্ষা নিশ্চিত করা বর্তমান সরকারের মূল লক্ষ্য। দেশের সকল বিদ্যালয়গুলো দৃষ্টিনন্দন করে তোলা হবে যাতে শিক্ষার্থীরা সুন্দর পরিবেশে লেখাপড়ায় মনোযোগী হতে পারে। প্রথমে ঢাকা মহানগরের সরকারি প্রাথমিক বিদ্যালয়গুলোর পরিবর্তন আনা হবে। পর্যায়ক্রমে দেশের সকল বিদ্যালয় শিশুদের উপযোগী করে তোলা হবে।

 উল্লেখ্য, মীনা দিবস উদ্যাপন উপলক্ষে জেলা ও উপজেলা পর্যায়ে প্রাথমিক বিদ্যালয়ের শিশু শিক্ষার্থীদের অংশগ্রহণে র‌্যালি, মীনা বিষয়ক রচনা প্রতিযোগিতা, চিত্রাঙ্কন, যেমন খুশি তেমন সাজো ইত্যাদি কার্যক্রম গ্রহণ করা হয়েছে। জাতীয় পর্যায়ে মীনা কার্টুন প্রদর্শনী, উপস্থিত শিশুদের অংশগ্রহণে মীনা বিষয়ক সাংস্কৃতিক অনুষ্ঠান ও নাটক আয়োজন, পাপেট শো ও মাপেট শো প্রদর্শনী এবং মীনা মেলার আয়োজন করা হয়েছে। মেলায় ১৫টি স্টল সাজানো হয়েছে।

অনুষ্ঠানে আরো উপস্থিত ছিলেন অধিদপ্তরের কর্মকর্তা-কর্মচারীবৃন্দ, বিভিন্ন সরকারি প্রাথমিক বিদ্যালয়ের শিক্ষক-শিক্ষার্থী প্রমুখ।

#

রবীন্দ্রনাথ/নাইচ/সঞ্জীব/সেলিম/২০১৯/২১৪০ ঘণ্টা

তথ্যবিবরণী নম্বর : ৩৬৪৯

প্রসঙ্গ : ঢাবি হামলা

**ছাত্রদলে কোন্দলের ইন্ধন আছে কি না দেখা দরকার**

**--তথ্যমন্ত্রী**

রাজশাহী, ৯ আশ্বিন (২৪ সেপ্টেম্বর) :

ঢাকা বিশ্ববিদ্যালয়ে হামলার ঘটনায় ছাত্রদলের অভ্যন্তরীণ কোন্দলের ইন্ধন আছে কি না তা দেখা দরকার, বলেছেন তথ্যমন্ত্রী ও আওয়ামী লীগের প্রচার সম্পাদক ড. হাছান মাহ্‌মুদ।

আজ দুপুরে রাজশাহী সার্কিট হাউজে সাংবাদিকদের এ সংক্রান্ত এক প্রশ্নের জবাবে মন্ত্রী একথা বলেন।

মন্ত্রী বলেন, ‘ছাত্রদলের সাবেক ধর্ম বিষয়ক সম্পাদক তাদের কাউন্সিলের বিরুদ্ধে আদালতে পিটিশন দিলে কাউন্সিলের ওপর আদালত নিষেধাজ্ঞা জারি করেন। তদুপরি কাউন্সিল আয়োজনের পর ছাত্রদলের নবনির্বাচিত কমিটির সব কার্যক্রমের ওপর অন্তবর্তীকালীন স্থগিতাদেশ দিয়েছেন আদালত। এমন ঘটনার প্রেক্ষিতে এ হামলার ঘটনার পেছনে তাদের অভ্যন্তরীণ কোন্দলের ইন্ধন আছে কি না তা দেখা প্রয়োজন।’

এ সময় তথ্যমন্ত্রী ছাত্রলীগের ঢাবি শাখা সভাপতি সনজিত চন্দ্র দাস হামলার ঘটনায় আহত সাংবাদিকদের প্রতি দুঃখ প্রকাশ করায় ছাত্রলীগকে ধন্যবাদ জানান।

#

আকরাম/মাহমুদ/সঞ্জীব/সেলিম/২০১৯/২০২০ ঘণ্টা

তথ্যবিবরণী নম্বর : ৩৬৪৮

নারী, শিশু ও প্রতিবন্ধীদের জন্য প্রকল্প দ্রুত পাস করা হবে

 --- পরিকল্পনা মন্ত্রী

ঢাকা, ৯ আশ্বিন (২৪ সেপ্টেম্বর) :

 নারী, শিশু, শারীরিক প্রতিবন্ধী বা পিছিয়ে পড়াদের জন্য প্রকল্প গৃহীত হলে তা দ্রুত পাস করিয়ে দেয়া হবে বলে জানিয়েছেন পরিকল্পনা মন্ত্রী এম এ মান্নান।

 মন্ত্রী আজ ঢাকার স্থানীয় এক হোটেলে ওয়ার্ল্ড ভিশন আয়োজিত ‘রুট টু রাইটস : চিলড্রেন্স আর স্পিকিং আপ’ বিষয়ক এক অনুষ্ঠানে প্রধান অতিথির বক্তৃতায় একথা জানান।

 মন্ত্রী বলেন, সরকার শিশুদের প্রতি প্রতিশ্রুতিবদ্ধ। প্রধানমন্ত্রী শেখ হাসিনা শিশুদের প্রতি বিশেষ ¯েœহ পোষণ করেন। বিশেষ করে যেসব শিশু প্রতিবন্ধী বা নানা কারণে পিছিয়ে আছে, তাদের জন্য তিনি বিভিন্ন প্রকল্প গ্রহণে উৎসাহ দেন।

 অনুষ্ঠানে অন্যান্যের মধ্যে সংসদ সদস্য মোঃ শামসুল হক টুকু ও সৈয়দা রুবিনা আকতার, মাধ্যমিক ও উচ্চশিক্ষা অধিদপ্তরের মহাপরিচালক অধ্যাপক ড. সৈয়দ মো. গোলাম ফারুক এবং বেসরকারি সংস্থা ওয়ার্ল্ড ভিশন বাংলাদেশের পরিচালক ঋৎবফ ডরঃঃবাবহ উপস্থিত ছিলেন।

#

শাহেদুর/মাহমুদ/সঞ্জীব/জয়নুল/২০১৯/২০৫০ঘণ্টা

তথ্যবিবরণী নম্বর : ৩৬৪৭

**ভূমি সেবা হটলাইনের নতুন শর্ট কোড ১৬১২২**

ঢাকা, ৯ আশ্বিন (২৪ সেপ্টেম্বর) :

ভূমি মন্ত্রণালয়ের ভূমি সেবা হটলাইনের জন্য ১৬১২২ শর্ট কোডটি নতুনভাবে বরাদ্দ দেওয়া হয়েছে। বিটিআরসি প্রথমে ১৬১২৩ শর্ট কোড বরাদ্দ দিয়েছিল। তবে অন্য একটি সংস্থাকে এই কোড আগেই বরাদ্দ দেওয়ায় এখন নতুন কোডটি বরাদ্দ দেওয়া হলো।

 আজ ভূমি মন্ত্রণালয়ের এক প্রেস বিজ্ঞপ্তির মাধ্যমে এ তথ্য জানানো হয়েছে।

#

নাহিয়ান/মাহমুদ/ফারহানা/রফিকুল/সেলিম/২০১৯/১৯৪৫ ঘণ্টা

তথ্যবিবরণী নম্বর : ৩৬৪৬

**নিরাপদ খাদ্য কর্তৃপক্ষকে শক্তিশালী করা হবে**

 **--- কৃষিমন্ত্রী**

ঢাকা, ৯ আশ্বিন (২৪ সেপ্টেম্বর) :

 কৃষিমন্ত্রী ড. মোঃ আব্দুর রাজ্জাক বলেছেন, নিরাপদ ও পুষ্টিকর খাদ্য নিশ্চিত করা সরকারের অঙ্গীকার। এ লক্ষ্যে নিরাপদ খাদ্য কর্তৃপক্ষকে শক্তিশালী করা হবে। নিরাপদ খাদ্য নিশ্চিতের জন্য কৃষি মন্ত্রণালয় একটি অ্যাক্রিডিটেড ল্যাব স্থাপন করতে যাচ্ছে। এছাড়া বিদ্যমান ল্যাবগুলোকে আধুনিকায়ন করা হবে। তিনি বলেন, মাঠ থেকে ভোক্তা পর্যন্ত এমনভাবে তদারকি থাকতে হবে যাতে কোনো প্রকার ভেজাল ভোক্তার কাছে পৌঁছাতে না পারে।

 আজ রাজধানীর জাতীয় প্রেস ক্লাবে বাংলাদেশের খবর পত্রিকার আয়োজনে ‘নিরাপদ খাদ্য ও কৃষি ব্যবস্থাপনা’ বিষয়ক গোলটেবিল আলোচনায় মন্ত্রী এসব কথা বলেন।

 বাংলাদেশের খবর পত্রিকার সম্পাদক আজিজুল ইসলাম ভুঁইয়া’র সভাপতিত্বে অনুষ্ঠানে আরো বক্তব্য রাখেন এসিআই অ্যাগ্রোলিংক লিমিটেডের ব্যবস্থাপনা পরিচালক ড. ফাহ আনসারি, বাংলাদেশ নিরাপদ খাদ্য কর্তৃপক্ষের চেয়ারপারসন সৈয়দা সারওয়ার জাহান, কৃষি সম্প্রসারণ অধিদপ্তরের মহাপরিচালক ড. মোঃ আবদুল মুঈদ এবং কৃষি গবেষণা ফাউন্ডেশনের নির্বাহী পরিচালক ড. ওয়ায়েস কবীর।

#

গিয়াস/মাহমুদ/সঞ্জীব/জয়নুল/২০১৯/২০০০ঘণ্টা

তথ্যবিবরণী নম্বর : ৩৬৪৫

**শ্রমিক কল্যাণ তহবিলে টাকা দিল ব্রিটিশ আমেরিকান টোব্যাকো এবং ইডটকো**

ঢাকা, ৯ আশ্বিন (২৪ সেপ্টেম্বর) :

 ব্রিটিশ আমেরিকান টোব্যাকো বাংলাদেশ-বিএটিবি এবং মোবাইল টাওয়ার স্থাপনা কোম্পানি ইডটকো বাংলাদেশ লিমিটেড বাংলাদেশ শ্রমিক কল্যাণ ফাউন্ডেশন তহবিলে ১১ কোটি ৬১ লাখ ২৫ হাজার টাকা প্রদান করেছে।

 আজ সচিবালয়ে শ্রম ও কর্মসংস্থান প্রতিমন্ত্রী বেগম মন্নুজান সুফিয়ানের হাতে বিএটিবি এর মানব সম্পদ বিভাগের প্রধান সাদ জসিম এবং ইডটকো এর ব্যবস্থাপনা পরিচালক রাহুল চৌধুরী গত এক বছরের লভ্যাংশের নির্দিষ্ট অংশ হিসেবে নিজ নিজ কোম্পানির পক্ষে যথাক্রমে ১০ কোটি ১৬ লাখ ৫৪ হাজার ৩৩৭ এবং ১ কোটি ৪৪ লাখ ৭১ হাজার ১৮৮ টাকার চেক হস্তান্তর করেন।

 বাংলাদেশ শ্রম আইন অনুযায়ী কোম্পানির নিট লাভের শতকরা পাঁচ ভাগের এক দশমাংশ বাংলাদেশ শ্রমিক কল্যাণ ফাউন্ডেশন তহবিলে জমা প্রদানের বিধান রয়েছে। এ পর্যন্ত দেশি-বিদেশি এবং বহুজাতিক মিলে ১৪৩টি কোম্পানি নিয়মিত এ তহবিলে অর্থ প্রদান করছে। তহবিলে আজ পর্যন্ত জমার পরিমাণ প্রায় ৩’শ’ ৮২ কোটি টাকা। অন্যদিকে এ তহবিল হতে প্রাতিষ্ঠানিক-অপ্রাতিষ্ঠানিক খাতের ৯ হাজার শ্রমিককে প্রায় ৩০ কোটি টাকা সহায়তা প্রদান করা হয়েছে।

 চেক প্রদান অনুষ্ঠানে শ্রম সচিব কে এম আলী আজম, বাংলাদেশ শ্রমিক কল্যাণ ফাউন্ডেশনের মহাপরিচালক ড. আনিসুল আওয়াল এবং সংশ্লিষ্ট কোম্পানির কর্মকর্তাবৃন্দ উপস্থিত ছিলেন।

#

আকতারুল/মাহমুদ/রফিকুল/সেলিম/২০১৯/১৮৪০ ঘণ্টা

তথ্যবিবরণী নম্বর : ৩৬৪৪

**বেকারত্ব কমাতে উন্নয়নমূলক কর্মসূচি চালু করা হবে**

 **-- শিক্ষা উপমন্ত্রী**

ঢাকা, ৯ আশ্বিন (২৪ সেপ্টেম্বর) :

শিক্ষা উপমন্ত্রী মহিবুল হাসান চৌধুরী বলেছেন, শিক্ষা মন্ত্রণালয় বেকারত্ব কমাতে উন্নয়নমূলক কর্মসূচি চালু করতে যাচ্ছে। এ কর্মসূচি অনুযায়ী শিক্ষা মন্ত্রণালয়ের মাধ্যমে নির্মিত সকল অবকাঠামোগত উন্নয়ন প্রকল্পে সংশ্লিষ্ট প্রতিষ্ঠানের শিক্ষার্থী এবং প্রকল্প এলাকার স্থানীয় যুবদের ব্যবহারিক প্রশিক্ষণ দেয়া হবে। প্রশিক্ষণ শেষে তাদের কারিগরি বোর্ডের মাধ্যমে দুই দিনের প্রশিক্ষণ ও প্রাকটিক্যাল টেস্ট নেয়া হবে এবং সনদপত্র দেয়া হবে।

আজ রাজধানীর ইস্কাটনে মাদ্রাসা শিক্ষা অধিদপ্তরের কার্যালয়ে নির্বাচিত মাদ্রাসাসমূহের উন্নয়ন প্রকল্পের আয়োজনে মাঠ পর্যায়ে প্রকল্পের বাস্তবায়ন অগ্রগতি পর্যালোচনা বিষয়ক কর্মশালায় প্রধান অতিথির বক্তৃতায় উপমন্ত্রী এসব কথা বলেন।

উপমন্ত্রী বলেন, প্রতিটি মাদ্রাসায় ইসলামী শিক্ষার পাশাপাশি ভোকেশনাল শিক্ষা প্রদান করা হবে। এতে করে মাদ্রাসা শিক্ষার্থীরা বেকার থাকবে না। তিনি বলেন, ২০২১ সালের মধ্যে দেশের ৬ষ্ঠ থেকে ১০ম শ্রেণি পর্যন্ত সকল শিক্ষা প্রতিষ্ঠানে কারিগরি শিক্ষা বাধ্যতামূলক করা হবে।

মাদ্রাসা শিক্ষা অধিদপ্তরের মহাপরিচালক সফিউদ্দিন আহমদের সভাপতিত্বে কর্মশালায় উপস্থিত ছিলেন কারিগরি ও মাদ্রাসা বিভাগের সচিব মুনশী শাহাবুদ্দিন আহমেদ, কারিগরি ও মাদ্রাসা বিভাগের অতিরিক্ত সচিব মাশুক মিয়া ও জাকির হোসেন, কারিগরি অধিদপ্তরের মহাপরিচালক রওনক মাহমুদ ও কারিগরি শিক্ষা বোর্ডের চেয়ারম্যান ড. মোঃ মোরাদ মোল্ল্যা।

#

খায়ের/ফারহানা/রফিকুল/সেলিম/২০১৯/১৮৩০ ঘণ্টা

তথ্যবিবরণী নম্বর : ৩৬৪৩

**বেনাপোল স্থলবন্দরের উন্নয়ন করা হবে**

 **--- নৌপরিবহন প্রতিমন্ত্রী**

বেনাপোল, ৯ আশ্বিন (২৪ সেপ্টেম্বর) :

 নৌপরিবহন প্রতিমন্ত্রী খালিদ মাহমুদ চৌধুরী বলেছেন, বিশ্বের সাথে তাল মিলিয়ে বেনাপোল স্থলবন্দরের উন্নয়ন করা হবে। তিনি বেনাপোল স্থলবন্দরে পণ্য পরিবহন ও যাত্রীদের হয়রানি কমাতে কার্যকর ব্যবস্থা নিতে সংশ্লিষ্টদের নির্দেশ দেন।

 প্রতিমন্ত্রী আজ যশোরের বেনাপোল স্থলবন্দরের আন্তর্জাতিক প্যাসেঞ্জার টার্মিনাল ভবনের সম্মেলন কক্ষে বেনাপোল স্থলবন্দরের ১০ম উপদেষ্টা কমিটির সভা ও স্থলবন্দরের অটোমেশন কার্যক্রমের উদ্বোধন অনুষ্ঠানে এ নির্দেশ দেন।

 খালিদ মাহমুদ চৌধুরী বলেন, দেশের স্থলপথে মোট বাণিজ্যের ৯০ ভাগ বেনাপোল স্থলবন্দরের মাধ্যমে হয়ে থাকে। বর্তমানে বেনাপোল স্থলবন্দর দিয়ে ২০ হাজার কোটি টাকার বেশি বাণিজ্য হচ্ছে। সরকার বন্দর থেকে বছরে প্রায় ৫ হাজার কোটি টাকা রাজস্ব আদায় করছে। সম্ভাবনাময় এ বন্দরের উন্নয়ন ও আধুনিকায়নে সরকার সবধরণের ব্যবস্থা গ্রহণ করবে। প্রতিমন্ত্রী স্থলবন্দরের বিভিন্ন সমস্যা দ্রুত সমাধান, পণ্য পরিবহনে অতিরিক্ত চাপ সামলাতে বুথ দ্বিগুণ করা ও শ্রমিকদের জন্য সুপেয় পানির ব্যবস্থা-সহ তাদের স্বার্থসংশ্লিষ্ট বিষয়গুলো সমাধানের নির্দেশ দেন।

 খালিদ মাহমুদ চৌধুরী সুইচ টিপে বেনাপোল স্থলবন্দরের অটোমেশন কার্যক্রম আনুষ্ঠানিকভাবে উদ্বোধন করেন এবং স্থলবন্দরের উন্নয়ন ও অপারেশনাল কার্যক্রম পরিদর্শন করেন।

 প্রতিমন্ত্রীর সভাপতিত্বে অনুষ্ঠানে অন্যান্যের মধ্যে বাংলাদেশ স্থলবন্দর কর্তৃপক্ষের চেয়ারম্যান তপন কুমার চক্রবর্তী-সহ খুলনা বিভাগীয় কমিশনার, পুলিশের খুলনা রেঞ্জের ডিআইজি, যশোরের জেলা প্রশাসক ও পুলিশ সুপার উপস্থিত ছিলেন।

 পরে প্রতিমন্ত্রী বন্দরের ১নং গেট, টিটিআই মাঠ, চেকপোস্ট কাস্টমস, ইমিগ্রেশন ও নোম্যন্সল্যান্ড পরিদর্শন করেন।

#

জাহাঙ্গীর/মাহমুদ/রফিকুল/জয়নুল/২০১৯/১৮০০ঘণ্টা

তথ্যবিবরণী নম্বর : ৩৬৪২

**ক্যাসিনো অপসংষ্কৃতির বিরুদ্ধে দল-মত না দেখে ব্যবস্থা**

 **-- তথ্যমন্ত্রী**

রাজশাহী, ৯ আশ্বিন (২৪ সেপ্টেম্বর) :

 তথ্যমন্ত্রী ড. হাছান মাহ্‌মুদ বলেছেন, ‘ক্যাসিনো অপসংষ্কৃতি বিএনপি’র আমলেই শুরু করা হয়েছে। তখন ক্ষমতার শীর্ষ পর্যায় এগুলোর সঙ্গে যুক্ত ছিলো। তাই কোনো ব্যবস্থা নেয়া হয়নি। এখন কে কোন্‌ দলের বা মতের তা না দেখে ব্যবস্থা গ্রহণ করা হচ্ছে। সেখানে যাদেরই সংশ্লিষ্টতা পাওয়া যাচ্ছে তদন্ত সাপেক্ষে সবার বিরুদ্ধেই ব্যবস্থা নেয়া হচ্ছে।’

 আজ রাজশাহী সার্কিট হাউজে সমসাময়িক প্রসঙ্গে সাংবাদিকদের প্রশ্নের জবাবে মন্ত্রী এসব কথা বলেন।

 মন্ত্রী বলেন, ‘প্রধানমন্ত্রী শেখ হাসিনা মাদক-অনিয়মের বিরুদ্ধে অভিযান শুরু করেছেন। এখানে কে কোন্‌ দলের, মতের বা পথের তা দেখা হচ্ছে না। অন্যদিকে বিএনপি যখন ক্ষমতায় ছিলো তখন শীর্ষপর্যায় থেকে অনিয়ম-দুর্নীতি করা হয়েছে। হাওয়া ভবন তৈরি করে প্রত্যেক ব্যবসায় ১০ পার্সেন্ট কমিশন নেয়া হতো। তারেক রহমানের ১০ বছরের সাজা হয়েছে। তার বিরুদ্ধে এফবিআই এসে সাক্ষ্য দিয়ে গেছে।’

 সাংবাদিকদের এক প্রশ্নের জবাবে কেব্‌ল নেটওয়র্কে দেশি টিভি চ্যানেলগুলোকে সবার আগে তাদের সম্প্রচারের ক্রমানুসারে না রাখা হলে এবং কেব্‌ল অপারেটররা বেআইনিভাবে নেটওয়র্কে বিজ্ঞাপন বা অনুষ্ঠান প্রচার করলে বিধিমোতাবেক কঠোর ব্যবস্থা ও প্রয়োজনে আবার মোবাইল কোর্ট পরিচালনা করা হবে, জানান তথ্যমন্ত্রী।

 এ সময় উপস্থিত প্রধানমন্ত্রীর রাজনৈতিক উপদেষ্টা এইচ টি ইমাম বলেন, ‘চলমান এই অভিযান আওয়ামী লীগের বিরুদ্ধে নয়। আওয়ামী লীগ সব সময় পরিচ্ছন্ন রাজনীতিতে বিশ্বাস করে। ক্যাসিনোর সঙ্গে জড়িত ব্যক্তিদের প্রায় সবাই অনুপ্রবেশকারী। স্বস্তির বিষয় হচ্ছে এই দানবগুলোকে এখন ধরা গেছে।’

 রাজশাহী মেডিকেল কলেজ (রামেক) হাসপাতালে ২০১৪ সাল থেকে সাংবাদিকদের প্রবেশে নিষেধাজ্ঞা থাকার বিষয়টি অবহিত করা হলে প্রধানমন্ত্রীর উপদেষ্টা এ বিষয়ে হাসপাতাল কর্তৃপক্ষের সঙ্গে কথা বলবেন বলে জানান।

 এরপরই রাজশাহী শিল্পকলা একাডেমিতে আওয়ামী লীগের প্রচার ও প্রকাশনা উপ-কমিটির ধারাবাহিক আয়োজন ‘তারুণ্যের ভাবনায় আওয়ামী লীগ’ উন্মুক্ত মতবিনিময় অনুষ্ঠানে যোগ দেন মন্ত্রী। তরুণ প্রজন্মের সাথে আওয়ামী লীগ নেতাদের সরাসরি মতবিনিময়ের এই অনুষ্ঠানে প্রধান অতিথি হিসেবে যোগ দেন প্রধানমন্ত্রীর রাজনৈতিক উপদেষ্টা ও প্রচার ও প্রকাশনা উপকমিটির সভাপতি এইচটি ইমাম।

 আওয়ামী লীগের প্রচার ও প্রকাশনা উপকমিটি সদস্য ব্যারিস্টার শাহ আলী ফরহাদের সঞ্চালনায় অনুষ্ঠানে তথ্য ও যোগাযোগ প্রতিমন্ত্রী জুনায়েদ আহমেদ পলক, রাজশাহী সিটি মেয়র খায়রুজ্জামান লিটন, আওয়ামী লীগের উপ-প্রচার ও প্রকাশনা সম্পাদক আমিনুল ইসলাম আমিন ও আওয়ামী লীগের কার্যনির্বাহী সদস্য মেরিনা জাহান তরুণদের বিভিন্ন প্রশ্নের উত্তর দেন। স্থানীয় বিভিন্ন শিক্ষা প্রতিষ্ঠানের দুই শতাধিক তরুণ-তরুণী এতে অংশ নেয়।

#

আকরাম/মাহমুদ/রফিকুল/রেজাউল/২০১৯/১৭২৫ ঘণ্টা

তথ্যবিবরণী নম্বর : ৩৬৪১

**সড়ক দুর্ঘটনা রোধ এবং সড়ক নিরাপত্তা**

**যৌথভাবে কাজ করতে জাতিসংঘ ও বিশ্বব্যাংকের আগ্রহ**

ঢাকা, ৯ আশ্বিন (২৪ সেপ্টেম্বর) :

 দেশে সড়ক দুর্ঘটনা রোধ এবং সড়ক নিরাপত্তায় জাতিসংঘ ও বিশ্বব্যাংক যৌথভাবে কাজ করতে আগ্রহ প্রকাশ করেছে। শীঘ্রই এ লক্ষ্যে প্রকল্প প্রণয়ন-সহ প্রয়োজনীয় প্রস্তুতি নিতে যাচ্ছে সড়ক পরিবহন ও মহাসড়ক বিভাগ। এছাড়া বিশ্বব্যাংকের অর্থায়নে ঝিনাইদহ থেকে যশোর হয়ে ভোমরা পর্যন্ত ১৬০ কিলোমিটার সড়ক চারলেনে উন্নীত করা হবে।

 আজ মন্ত্রণালয়ের সভাকক্ষে সড়ক পরিবহন ও সেতুমন্ত্রী ওবায়দুল কাদের সাংবাদিকদের একথা জানান।

 এর আগে মন্ত্রণালয়ের অফিসকক্ষে জাতিসংঘ মহাসচিবের সড়ক নিরাপত্তা বিষয়ক বিশেষ দূত
Jean TODT-এর নেতৃত্বে আট সদস্যের এক প্রতিনিধিদল মন্ত্রীর সাথে মতবিনিময় করেন। এ সময় বিশ্বব্যাংকের দক্ষিণ এশিয়া বিষয়ক ভাইস প্রেসিডেন্ট Hartwig Schafer উপস্থিত ছিলেন।

 মতবিনিময় শেষে মন্ত্রী সাংবাদিকদের জানান, হাটিকমরুল থেকে ঝিনাইদহ পর্যন্ত ১০০ কিলোমিটার সড়ক এশিয়ান ইন্ফ্রাস্ট্রাকচার ইনভেস্টমেন্ট ব্যাংকের সহায়তায় চারলেনে উন্নীত করা হবে। এ সড়কের ভোমরা পর্যন্ত অংশ উন্নয়নে সহায়তা দিবে বিশ্বব্যাংক।

 সাংবাদিকদের এক প্রশ্নের জবাবে মন্ত্রী বলেন, সড়ক নিরাপত্তা বিধান এবং পরিবহনখাতে শৃঙ্খলা জোরদারকরণে গঠিত কমিটির ১১১ দফা সুপারিশ নিয়ে কাজ করছে বিশ্বব্যাংকের সড়ক নিরাপত্তা বিষয়ক সেল।

 নিজস্ব অর্থায়নে প্রকল্প বাস্তবায়নের মাধ্যমে জাতিসংঘ ও বিশ্বব্যাংক আগামী তিন বছরের মধ্যে সড়ক নিরাপত্তায় দেশের জনগণকে দৃশ্যমান পরিবর্তন দেখাতে চায় বলে এ সময় মন্ত্রী জানান।

 এর আগে মন্ত্রীর সাথে ডেমোক্রেসি ইন্টারন্যাশনালের চিফ অভ্ পার্টি Ms. Katie Croake-এর নেতৃত্বে চার সদস্যের এক প্রতিনিধিদল সাক্ষাৎ করেন।

#

নাছের/পরীক্ষিৎ/জসীম/শামীম/২০১৯/১৬১২ ঘণ্টা

তথ্যবিবরণী নম্বর : ৩৬৪০

**জাপানে বাংলাদেশের জনসম্পদ উন্নয়ন বিষয়ক সেমিনার অনুষ্ঠিত**

টোকিও, ২৪ সেপ্টেম্বর :

 আজ জাপানের টোকিওতে বাংলাদেশ দূতাবাসের সাঙ্গিও কাইকান হলে বাংলাদেশের জনসম্পদ উন্নয়ন বিষয়ক সেমিনার অনুষ্ঠিত হয়। বাংলাদেশ দূতাবাসের সার্বিক সহযোগিতায় জাপানের ইন্টারন্যাশনাল পারসোনাল ম্যানেজমেন্ট (আইপিএম) এবং বাংলাদেশ ওভারসিজ এমপ্লয়মেন্ট এন্ড সার্ভিসেস লিঃ (বোয়েসেল) যৌথভাবে এই সেমিনারের আয়োজন করে।

 অনুষ্ঠানে মূল আলোচক হিসেবে উপস্থিত ছিলেন জাপানে নিযুক্ত বাংলাদেশের রাষ্ট্রদূত রাবাব ফাতিমা। আইপিএম এর প্রেসিডেন্ট সেতসুকো ইকেদা ছাড়াও বোয়েসেল, জাপানের ফরেন ওয়ার্কার্স সাপোর্ট ডিপার্টমেন্ট, জাপান এক্সটারনাল ট্রেড অর্গানাইজেশন (জেট্রো) এর ঊর্ধ্বতন র্কমর্কতাগণ অনুষ্ঠানে বক্তব্য রাখেন

 রাষ্ট্রদূত বলেন, বাংলাদেশে দক্ষ মানবস্পদের প্রাচুর্য রয়েছে। পাশাপাশি জাপানের শ্রমশক্তির চাহিদা দিন দিন বেড়ে চলেছে। ফলে বাংলাদেশের জন্য জাপানে কর্মী প্রেরণের সুযোগ বৃদ্ধি পাচ্ছে। জাপানে দক্ষ কর্মী প্রেরণের লক্ষ্যে ইতোমধ্যে দু’দেশের মধ্যে সহযোগিতা স্মারক স্বাক্ষরিত হয়েছে জানিয়ে তিনি বলেন, জাপানে কর্মী প্রেরণের পূর্বশর্ত হলো জাপানি ভাষা ও রীতিনীতিতে দক্ষতা অর্জন করা। এ বিষয়ে কর্মীদের প্রশিক্ষিত করার কর্মসূচি অব্যাহত রাখবে বাংলাদেশ। কর্মী প্রেরণ প্রক্রিয়ায় কেউ যেন প্রতারণার শিকার না হয় সে বিষয়ে সংশ্লিষ্ট সকলকে সজাগ থাকার আহ্বান জানান রাষ্ট্রদূত।

 সেমিনারে জাপানের শতাধিক উদ্যোক্তা ও বিভিন্ন প্রতিষ্ঠানের প্রতিনিধি অংশগ্রহণ করেন।

#

জামান/পরীক্ষিৎ/জুলফিকার/আসমা/২০১৯/১৫১৫ ঘণ্টা

তথ্যবিবরণী নম্বর : ৩৬৩৯

**প্রথমবারের মতো প্রতিটি জেলায় হবে বিশ্ব পর্যটন দিবসের অনুষ্ঠান**

ঢাকা, ৯ আশ্বিন (২৪ সেপ্টেম্বর) :

 ‘ভবিষ্যতের উন্নয়নে; কাজের সুযোগ পর্যটনে’ প্রতিপাদ্য নিয়ে ২৭ সেপ্টেম্বর পালিত হবে ‘বিশ্ব পর্যটন দিবস-২০১৯’। পর্যটন নিয়ে জনসাধারণের সচেতনতা বৃদ্ধির লক্ষ্যে বেসামরিক বিমান পরিবহন ও পর্যটন মন্ত্রণালয়ের উদ্যোগে এ বছর প্রথমবারের মতো দেশের প্রতিটি জেলায় বিশ্ব পর্যটন দিবস উপলক্ষে অনুষ্ঠানের আয়োজন করবে বাংলাদেশ ট্যুরিজম বোর্ড ও বাংলাদেশ পর্যটন কর্পোরেশন।

 দিবসকে সামনে রেখে বাংলাদেশ ট্যুরিজম বোর্ড কর্তৃক সাংবাদিকদের ‘পর্যটন ফেলোশিপ ২০১৯’ প্রদান উপলক্ষে আগামী ২৫ সেপ্টেম্বর জাতীয় প্রেস ক্লাবে ‘এভিয়েশন অ্যান্ড ট্যুরিজম জার্নালিস্ট ফোরাম’ অব বাংলাদেশ অনুষ্ঠানের আয়োজন করছে। এতে পর্যটন সম্পর্কে প্রকাশিত সংবাদ ও ফিচার এর জন্য ১০ জন সাংবাদিককে পর্যটন ফেলোশিপ প্রদান করা হবে। ফেলোশিপপ্রাপ্ত প্রত্যেক সাংবাদিকের দুটি করে লেখা নিয়ে একটি পুস্তিকাও প্রকাশিত হচ্ছে।

 বাংলাদেশ ট্যুরিজম বোর্ড ও বাংলাদেশ পর্যটন কর্পোরেশন-এর আয়োজনে বিভিন্ন দেশের অংশগ্রহণে ২৬-২৮ সেপ্টেম্বর রাজধানীর ইন্টারন্যাশনাল কনভেনশন সিটিতে অনুষ্ঠিত হবে এশিয়ান ট্যুরিজম প্রর্দশনী। এছাড়াও থাকবে বাংলাদেশ ট্যুরিজম বোর্ডের পৃষ্ঠপোষকতায় ঢাকা বিশ্ববিদ্যালয় ট্যুরিস্ট সোসাইটি ও ঢাকা বিশ্ববিদ্যালয় ট্যুরিজম স্টুডেন্ট এসোসিয়েশন কর্তৃক সপ্তাহব্যাপী অনুষ্ঠান। পর্যটন দিবস উপলক্ষে বাংলাদেশের বিভিন্ন হোটেল ও মোটেল আলোকসজ্জায় সজ্জিত করা হবে এবং বিশেষ ছাড় প্রদান করা হবে।

 ২৭ সেপ্টেম্বর সকাল সাড়ে ৮টায় বাংলাদেশ ট্যুরিজম বোর্ড ও বাংলাদেশ পর্যটন কর্পোরেশনের আয়োজনে একটি সাইকেল র‌্যালি অনুষ্ঠিত হবে। র‌্যালিটি মানিক মিয়া এভিনিউ থেকে শুরু হয়ে ফার্মগেট-কাওরানবাজার-হাতিরঝিল-মগবাজার হয়ে আন্তর্জাতিক মাতৃভাষা ইন্সটিটিউটে এসে শেষ হবে। এদিন সকাল ১০ টায় আন্তর্জাতিক মাতৃভাষা ইন্সটিটিউটে অনুষ্ঠিত হবে বিশ্ব পর্যটন দিবসের উপর আলোচনা সভা ।

 উল্ল্যেখ্য, বিশ্ববাসীকে পর্যটনের সামাজিক, সাংস্কৃতিক, রাজনৈতিক ও অর্থনৈতিক গুরুত্ব সম্পর্কে সচেতন করা এবং টেকসই উন্নয়ন লক্ষ্যমাত্রা অর্জনে পর্যটনের অবদান সম্পর্কে অবহিত করার লক্ষ্য নিয়ে ১৯৮০ সাল থেকে বিশ্ব পর্যটন সংস্থা প্রতিবছর ২৭ সেপ্টেম্বর ‘বিশ্ব পর্যটন দিবস’ পালন করছে।

#

তানভীর/পরীক্ষিৎ/জুলফিকার/আসমা/২০১৯/১৪৪৫ ঘণ্টা

তথ্যবিবরণী নম্বর : ৩৬৩৮

**বিজেএমসি’র পাট ক্রয় তদারকিতে মন্ত্রণালয়ের ১৫ টিম**

ঢাকা, ৯ আশ্বিন (২৪ সেপ্টেম্বর) :

 বাংলাদেশ জুটমিল করপোরেশন (বিজেএমসি)’র মিলগুলোতে পাটক্রয় সংক্রান্ত বিষয়ে স্বচ্ছতা আনয়ন, মানসম্মত পাটক্রয় নিশ্চিতকরণসহ যে কোন অনিয়ম ও ত্রুটি দূরীকরণের লক্ষ্যে সকল পাটক্রয় কেন্দ্র তদারকি করার জন্য বস্ত্র ও পাট মন্ত্রণালয়ে পনেরটি টিম গঠন করা হয়েছে। চলতি পাটের মৌসুমে কৃষকদের কাছ থেকে সরাসরি ও ন্যায্য মূল্যে পাটক্রয় নিশ্চিত করতে এ টিম কাজ করবে।

 গঠিত দলগুলো পাট ক্রয়কালীন মৌসুমে প্রতি মাসে অন্তত এক বার সরেজমিনে ক্রয়কেন্দ্র পরিদর্শন করবে। দৈনিক পাটক্রয় সংক্রান্ত তথ্যাদি সংগ্রহ ও মনিটরিং করে সাপ্তাহিক প্রতিবেদন দাখিল করবে। পাটক্রয় কেন্দ্র সংক্রান্ত কোন অনিয়ম বা সমস্যা দেখা দিলে তা সমাধানের জন্য সংশ্লিষ্ট কর্মকর্তা বা কর্মচারীদের সার্বিক নির্দেশনা প্রদান করবে।

 উল্লেখ্য, বিজেএমসি প্রতিবছর নিজস্ব পাটক্রয় কেন্দ্রের মাধ্যমে কৃষকদের কাছ থেকে সরাসরি ন্যায্যমূল্যে পাট ‍কিনে থাকে। বিগত মৌসুমে বিজেএমসি ৯৮টি কেন্দ্রের মাধ্যমে পাটক্রয় সম্পন্ন করেছে। এবছর বিজেএমসি ৫৭টি কেন্দ্রের মাধ্যমে এই কার্যক্রম পরিচালনা করছে ।

#

সৈকত/পরীক্ষিৎ/রেজ্জাকুল/আসমা/২০১৯/১৪৪৫ ঘণ্টা

তথ্যবিবরণী নম্বর : ৩৬৩৭

**ডেঙ্গু পরিস্থিতি**

ঢাকা, ৯ আশ্বিন (২৪ সেপ্টেম্বর) :

 স্বাস্থ্য অধিদপ্তরের হেলথ ইমার্জেন্সি অপারেশন সেন্টার ও কন্ট্রোল রুমের তথ্য অনুযায়ী গত ২৪ ঘণ্টায় সারা দেশে ৪৬৯ জন ডেঙ্গু রোগী হাসপাতালে ভর্তি হয়েছেন। এর মধ্যে ঢাকায় ১৩১ জন।

 প্রতিবেদনের তথ্য অনুযায়ী গত জানুয়ারি থেকে আজ পর্যন্ত সারা দেশে ডেঙ্গু রোগের চিকিৎসা শেষে হাসপাতাল থেকে ছাড়পত্র নিয়ে চলে গেছেন ৮৩ হাজার ৬০৫ জন, যা হাসপাতালে ভর্তিকৃত ডেঙ্গু রোগীর প্রায় ৯৮ শতাংশ। বর্তমানে সারা দেশের হাসপাতালগুলোতে ডেঙ্গু রোগে ভর্তিকৃত রোগী আছেন
১ হাজার ৯২৮ জন। এ যাবত ৭৫ জনের মৃত্যু ডেঙ্গুজনিত বলে নিশ্চিত করা হয়েছে।

#

স্বাস্থ্য অধিদপ্তর/পরীক্ষিৎ/জুলফিকার/জসীম/শামীম/২০১৯/১৩১৪ ঘণ্টা

Handout Number : 3636

**Bangladesh joined P4G**

Dhaka, 24 September :

 Bangladesh joined the Partnering for Green Growth and the Global Goals 2030 (P4G), which was officially announced yesterday at an event held in New York on the sidelines of the 74th UN General Assembly.

 In his speech marking Bangladesh inclusion into this prestigious global Forum on Green Growth, Minister of State for Foreign Affairs of Bangladesh Shahriar Alam commented that P4G would provide much needed new and innovative approaches and business models for our transition from the LDC to middle income country. He further highlighted about the ensuing economic opportunities in Bangladesh, where P4G could play a pivotal role in creating the platform to provide access to technology, market and sustainable finance including making available expertise and best practices from the partner countries.

 P4G was launched in 2018, with the ambition of becoming the world's leading forum for developing concrete public-private partnerships on the UN Sustainable Development Goals (SDGs) and the Paris Agreement on Climate Change. P4G brings together organizations government, business and civil society in innovate partnerships to advance solutions to help meet humanity's greatest needs in five key areas:food and agriculture (SDG2), clean water and sanitation (SDG6), affordable clean energy (SDG7), sustainable cities (SDG11) and circular economy (SDG12).

 Indonesia and South Africa also joined the forum today, along with Bangladesh. Other P4G partner countries are Chile, Colombia, Denmark, Ethiopia, Kenya, Mexico, the Netherlands, Republic of Korea, and Vietnam.

#

Tohidul/Parikshit/Zulfikar/Jashim/Asma/2019/1300 hours